नगालैंड में 4 पोलिंग बूथ पर 1 मार्च को दोबारा वोटिंग होगी, जनरल अबजर्वर की रिपोर्ट पर इलेक्शन कमीशन का फैसला
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar AIMIM प्रमुख असदुद्दीन ओवैसी के समधी ने किया सुसाइड, खुद को मारी गोली - बैंकॉक जा रहे स्पाइसजेट विमान के इंजन का ब्लेड टूटा, कोलकाता एयरपोर्ट पर इमरजेंसी लैंडिंग
इलेक्शन कमीशन ने नगालैंड के 4 जिलों के 4 पोलिंग बूथों पर 1 मार्च को दोबारा मतदान करने का निर्देश दिया है। इसमें जुन्हेबोटो, वोखा, मोन और नॉकलक पोलिंग बूथ शामिल हैं।जनरल अबजर्वर की रिपोर्ट के आधार पर आयोग ने सोमवार को राज्य में हुई वोटिंग को अमान्य घोषित कर दिया है। बता दें कि राज्य की 60 विधानसभा सीटों पर 27 फरवरी को वोटिंग हुई थी, नतीजे 2 मार्च को आएंगे।
आज की अन्य बड़ी खबरें...
मुकेश अंबानी और उनके परिवार को भारत और विदेश में Z+ सुरक्षा, खर्च अब वे खुद उठाएंगे
सुप्रीम कोर्ट ने भारत और विदेश में मुकेश अंबानी और उनके परिवार के सदस्यों को Z+ सिक्योरिटी देने का निर्देश दिया है। कोर्ट ने कहा कि अब इसका खर्चा अंबानी परिवार उठाएगा। बता दें कि मुकेश अंबानी और उनके परिवार को भारत में पहले से ही Z+ सिक्योरिटी दी गई थी, लेकिन अब तक इसका खर्च केंद्र सरकार उठाती थी। पढ़ें पूरी खबर...
डेनमार्क क्राउन प्रिंस-क्राउन प्रिंसेस ने भारत की राष्ट्रपति द्रौपदी मुर्मू से मुलाकात की, वे चार दिन के भारत दौरे पर हैं
डेनमार्क के क्राउन प्रिंस फ्रेडरिक और क्राउन प्रिसेंज मैरी ने मंगलवार को राष्ट्रपति भवन में भारत की राष्ट्रपति द्रौपदी मुर्मू से मुलाकात की। इस मुलाकात के बाद द्रौपदी मुर्मू ने कहा कि भारत-डेनमार्क ग्रीन स्ट्रैटेजिक पार्टनरशिप दोनों देशों के बीच सहयोग बढ़ा रही है। बता दें कि डेनमार्क के क्राउन प्रिंस और क्राउन प्रिंसेस 26 फरवरी को 4 दिन के भारत दौरे पर आए थे।
भोपाल-उज्जैन पैसेंजर ट्रेन ब्लास्ट मामले में 7 आरोपियों को कोर्ट ने मौत की सजा सुनाई, एक को उम्रकैद
उत्तर प्रदेश के लखनऊ की विशेष NIA कोर्ट में मंगलवार को भोपाल-उज्जैन पैसेंजर ट्रेन ब्लास्ट केस में 7 आरोपियों को मौत की सजा सुनाई है। वहीं, एक अन्य आरोपी को उम्रकैद की सजा दी गई है। ट्रेन में धमाका 7 मार्च 2017 की सुबह 9:38 बजे मध्य प्रदेश के जबड़ी रेलवे स्टेशन के पास हुआ था। जिसमें 8 लोग गंभीर रूप से घायल हो गए थे। पढ़ें पूरी खबर...
पाकिस्तान में इमरान खान गिरफ्तारी तय; तोशाखाना केस में गैर-जमानती वारंट जारी, दो केसों में जमानत मिली
पाकिस्तान के पूर्व प्रधानमंत्री इमरान खान को अब किसी भी वक्त गिरफ्तार किया जा सकता है। इस्लामाबाद के सेशन कोर्ट ने मंगलवार इमरान को सरकारी खजाने (तोशाखाना) के करोड़ों रुपए के गिफ्ट बेहद सस्ते दामों में बेचने का आरोपी मान लिया। उनके खिलाफ गैर जमानती वारंट भी जारी कर दिए गए हैं।
सरकार और पुलिस इस मामले में कोर्ट के आदेश का इंतजार कर रही थी ताकि खान को गिरफ्तार किया जा सके। इस मामले में इमरान की तीसरी पत्नी बुशरा बीबी भी आरोपी हैं। बुशरा के बारे में अभी कोई फैसला नहीं आया है।
G20 मीटिंग के लिए भारत आएंगे चीनी विदेश मंत्री, जापान के मंत्री नहीं होंगे शामिल
भारत में 1-2 मार्च को G20 के बैनर तले होने वाली विदेश मंत्रियों की मीटिंग में चीन के विदेश मंत्री किन गैंग भी शामिल होंगे। ये पहला मौका होगा जब किन भारत पहुंचेंगे। वहीं जापान के विदेश मंत्री योशिमासा हयाशी के बैठक में शामिल होने को लेकर असमंजस बना हुआ है। मीडिया रिपोर्ट्स के मुताबिक, संसदीय कार्यों के चलते हो सकता है कि जापानी विदेश मीटिंग में शामिल न हों।
म्यांमार की रिफ्यूजी महिला के साथ दिल्ली में ऑटो ड्राइवर ने किया गैंगरेप
दिल्ली के कालिंदी कुंज इलाके में एक म्यांमार की महिला रिफ्यूजी से कथित तौर पर गैंगरेप का मामला सामने आया है। दिल्ली पुलिस के मुताबिक, महिला को पहले एक ऑटो ड्राइवर ने अगवा कर बेहोश किया था। इसके बाद 4 लोगों ने उसके साथ कथित तौर पर गैंगरेप किया। महिला एक रजिस्टर्ड रिफ्यूजी है। पुलिस ने उसकी शिकायत पर मामला दर्ज कर लिया है। जांच चल रही है।
किडनी से जुड़ी बीमारी के चलते पीएम मोदी के भाई प्रह्लाद मोदी अस्पताल में भर्ती
पीएम मोदी के छोटे भाई प्रह्लाद मोदी को अस्पताल में भर्ती कराया गया है। दरअसल, उन्हें किडनी से जुड़ी बीमारी है, जिसके इलाज के लिए उन्हें चेन्नई के अपोलो अस्पताल में भर्ती कराया गया है। प्रह्लाद मोदी अहमदाबाद में किराने की दुकान और टायर का शोरूम चलाते हैं।
पाकिस्तान-हांगकांग से ट्रेनिंग लेने वाला आतंकी सरफराज इंदौर में पकड़ा गया, एक दिन पहले NIA ने अलर्ट किया था
2018 में पीएफआई की संदिग्ध गतिविधियों में शामिल वांटेड सरफराज मेमन को इंदौर पुलिस ने गिरफ्तार किया है। पुलिस उससे पूछताछ कर रही है। गृहमंत्री नरोत्तम मिश्रा ने सरफराज की गिरफ्तारी की पुष्टि की है। सरफराज को लेकर NIA ने एक दिन पहले मुंबई में होने की शंका पर अलर्ट जारी किया था। पढ़ें पूरी खबर...
व्हाइट हाउस का फेडरल एजेंसियों को नोटिस, 30 दिन में बैन करें टिकटॉक
व्हाइट हाउस ने सोमवार को फेडरल एजेंसियों को सरकार की तरफ से दिए सभी उपकरणों से चीनी ऐप टिकटॉक को हटाने के लिए 30 दिन का समय दिया है। कनाडा सरकार ने भी सोमवार को ऐप बैन की घोषणा करते हुए कहा कि ये प्राइवेसी के लिए खतरा है।
बेलापुर से खारकोपर के बीच चलने वाली लोकल ट्रेन के चार डिब्बे पटरी से उतरे
मुंबई में बेलापुर से खरकोपर के बीच चलने वाली लोकल ट्रेन के चार डिब्बे मंगलवार को पटरी से उतर गए। घटना सुबह 8 बजकर 46 मिनट की है। खरकोपर के रेलवे अधिकारी रजनीश कुमार गोयल ने बताया कि दुर्घटना में कोई घायल नहीं हुआ है। ट्रेन के 4 डिब्बे पटरी से उतरे हैं। मामले में जांच करेंगे। रेलवे के कई अधिकारी मौके पर मौजूद हैं। सेवाओं को फिर से शुरू होने में करीब 4-5 घंटे का समय लगेगा। घटना उस समय हुई जब ट्रेन खरकोपर स्टेशन में एंट्री करने वाली थी। बेलापुर से खारकोपर शहर का सबसे व्यस्त रहने वाला रूट है।
TMC का ट्विटर अकाउंट हैक, नाम और लोगो भी बदला
अखिल भारतीय तृणमूल कांग्रेस (TMC) का आधिकारिक ट्विटर हैंडल हैक हो गया है। हैकर्स ने पार्टी के वैरिफाइड अकाउंट का नाम बदलकर 'युग लैब' कर दिया है। नाम के साथ ही डिस्प्ले पिक्चर भी बदली गई है। लोगो ब्लैक फॉन्ट में 'Y' शेप में नजर आया। अखिल भारतीय तृणमूल कांग्रेस ने अभी तक इस बारे में कोई आधिकारिक बयान जारी नहीं किया है।
मणिपुर और मेघालय में पांच घंटे के अंदर भूकंप आया, जान-माल का कोई नुकसान नहीं
मणिपुर और मेघालय में मंगलवार को पांच घंटे के अंदर भूकंप के झटके महसूस किए गए। सबसे पहले मणिपुर के नोनी में देर रात भूकंप के हल्के झटके महसूस किए गए। रिक्टर स्केल पर भूकंप की तीव्रता 3.2 रही। नेशनल सेंटर फॉर सीस्मोलॉजी के मुताबिक, सोमवार-मंगलवार दरमियानी रात 2.46 बजे भूकंप आया। जमीन से इसकी गहराई 25KM नीचे थी।
मणिपुर के नोनी में भूकंप के झटकों के करीब पांच घंटे बाद मेघालय के तुरा में भी धरती कांप उठी। ​​रिक्टर पैमाने पर इसकी तीव्रता 3.7 रही। नेशनल सेंटर फॉर सीस्मोलॉजी के मुताबिक सुबह 6.57 बजे आए भूकंप की गहराई 29 किलोमीटर बताई गई। भूकंप का केंद्र तुरा से 59 किमी उत्तर में था।
गुजरात के वलसाड में पेट्रो केमिकल कंपनी में धमाके से दो की मौत, 2 घायल
गुजरात के वलसाड में सरिगम GIDC में वैन पेट्रो केमिकल कंपनी में हुए धमाके में दो लोगों की मौत हो गई, जबकि दो घायल हैं। मृतकों की पहचान अभी नहीं हो सकी है। वलसाड के SP विजय सिंह गुर्जर के मुताबिक, धमाके की वजह का अभी पता नहीं चल पाया है। घटना सोमवार रात करीब 11 बजे की है। रात होने की वजह से बचाव अभियान रोक दिया गया था। मंगलवार सुबह फिर से रेस्क्यू ऑपरेशन शुरू किया जाएगा।
नगालैंड; कोहिमा के माओ मार्केट में आग, 200 दुकानें जलकर राख
नगालैंड की राजधानी कोहिमा के माओ मार्केट में सोमवार रात आग लग गई। न्यूज एजेंसी PTI के मुताबिक, आग में 200 दुकानें जलकर राख हो गईं। मौके पर मौजूद स्टेट डिजास्टर मैनेजमेंट, पुलिस, CRPF, असम राइफल्स, के साथ-साथ दमकल की कई गाड़ियों ने आग पर काबू पा लिया है। फिलहाल अब तक किसी के हताहत होने की जानकारी नहीं मिली है।
AIMIM प्रमुख असदुद्दीन ओवैसी के समधी ने किया सुसाइड, खुद को मारी गोली 
AIMIM प्रमुख असदुद्दीन ओवैसी की बेटी के ससुर ने आत्महत्या कर ली है। ओवैसी के समधी मजहरुद्दीन अली खान पेशे से डॉक्टर थे। जानकारी के मुताबिक, डॉक्टर मजरुद्दीन पिछले कुछ दिन से पारिवारिक कलह से परेशान थे। बताया जा रहा है कि इसी वजह से सोमवार को उन्होंने अपनी लाइसेंसी गन से खुद को गोली मार ली। घटना के बाद उन्हें अपोलो अस्पताल में भर्ती कराया गया, जहां डॉक्टर नें उन्हें मृत घोषित कर दिया।
बैंकॉक जा रहे स्पाइसजेट विमान के इंजन का ब्लेड टूटा, कोलकाता एयरपोर्ट पर इमरजेंसी लैंडिंग
बैंकॉक जा रहे स्पाइसजेट विमान की सोमवार सुबह कोलकाता एयरपोर्ट पर इमरजेंसी लैंडिंग करानी पड़ी। विमान में कुल 178 यात्री सवार थे। सभी को दूसरी फ्लाइट से रवाना किया गया। स्पाइसजेट की फ्लाइट संख्या SG 83/ATD के टेक ऑफ के वक्त के विमान के बाएं इंजन की एक ब्लेड टूट गई। जिसके बाद फ्लाइट को ग्राउंडेड घोषित कर दिया गया। जानकारी के मुताबिक, यह पूरी घटना रविवार-सोमवार दरमियानी रात की है।